REGOLAMENT TAL-PARLAMENT EWROPEW U TAL-KUNSILL (KE) Nru 1490/2007
tal-11 ta’ Diċembru 2007
li jħassar ir-Regolament tal-Kunsill (KEE) Nru 954/79 dwar ir-ratifika minn Stati Membri ta’ jew l-adeżjoni tagħhom mal-Konvenzjoni tan-Nazzjonijiet Uniti dwar Kodiċi ta’ Mġiba għall-Konferenzi tal-Linji Marittimi
(Test b’relevanza għaż-ŻEE)
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi il-Komunità Ewropea, u partikolarment l-Artikolu 80 (2) tiegħu,
Wara li kkunsidraw il-proposta tal-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Wara li kkonsultaw lill-Kumitat tar-Reġjuni,
Filwaqt li jaġixxu skond il-proċedura stipulata fl-Artikolu 251 tat-Trattat (2),
Billi:
(1)
Ir-Regolament tal-Kunsill (KEE) Nru 954/79 (3) jipprovdi għal rekwiżiti li għandhom jissodisfaw l-Istati Membri meta jirratifikaw il-Konvenzjoni tan-Nazzjonijiet Uniti dwar Kodiċi ta’ Kondotta għal Konferenzi Marittimi, jew meta jaderixxu magħha.
(2)
Il-Konvenzjoni dwar Kodiċi ta’ Kondotta għal Konferenzi Marittimi tistabbilixxi qafas regolatorju internazzjonali għall-konferenzi marittimi, b’mod partikolari permezz ta’ regoli dwar l-aċċess għal ishma tal-kummerċ minn sidien tal-bastimenti li huma stabbiliti fit-territorji ta’ l-Istati li huma Partijiet fil-Konvenzjoni, li taqdi l-kummerċ barrani reċiproku.
(3)
Ir-Regolament tal-Kunsill (KE) Nru 1419/2006 tal-25 ta’ Settembru 2006 (4) ħassar ir-Regolament tal-Kunsill (KEE) Nru 4056/86 tat-22 ta’ Diċembru 1986 li jistabbilixxi regoli dettaljati għall-applikazzjoni ta’ l-Artikoli 85 u 86 tat-Trattat għat-trasport marittimu (5), li fost affarijiet oħrajn, ipprovda għal eżenzjoni mill-projbizzjoni fl-Artikolu 81(1) tat-Trattat fir-rigward tal-konferenzi marittimi.
(4)
Fi tmiem il-perjodu ta’ transizzjoni previst mit-tieni paragrafu ta’ l-Artikolu 1 tar-Regolament (KE) Nru 1419/2006, il-projbizzjoni fl-Artikolu 81(1) tat-Trattat se tapplika għal servizzi skedati tat-trasport marittimu regolari u, b’konsegwenza, il-konferenzi marittimi mhux se jibqgħu permessi joperaw f’kummerċ lejn/minn portijiet ta’ l-Istati Membri.
(5)
L-Istati Membri għalhekk mhux se jkunu jistgħu jissodisfaw l-obbligi tagħhom skond il-Konvenzjoni dwar Kodiċi ta’ Kondotta għal Konferenzi Marittimi. Minn din id-data ‘l quddiem l-Istati Membri mhux se jibqgħu f’pożizzjoni li jirratifikaw, japprovaw jew jaderixxu ma’ dik il-Konvenzjoni. Ir-Regolament (KEE) Nru 954/79 għalhekk se jsir inapplikabbli u għandu jiġi mħassar b’effett mit-tmiem tal-perjodu ta’ transizzjoni previst fir-Regolament (KE) Nru 1419/2006, jiġifieri, fit-18 ta’ Ottubru 2008,
ADOTTAW DAN IR-REGOLAMENT:
Artikolu 1
Ir-Regolament (KEE) Nru 954/79 huwa b’dan imħassar.
Artikolu 2
Dan ir-Regolament għandu jidħol fis-seħħ fit-18 ta’ Ottubru 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strasburgu, 11 ta’ Diċembru 2007.